《题梅山云悦楼》
宋代·崔次周

仙人好楼居，天上多琼楼。
祥氛结紫炁，磅礴常周流。
道人仙之裔，居然梅山头。
山头耸百尺，日与云从游。
静默观内景，缭绕云气浮。
轩豁挹西爽，天净云影收。
倚栏畅吟情，笔砚云烟稠。
领客谭又玄，满吸云腴瓯。
不用分半间，盘结任相缪。
怡然自可悦，澹然亦何求。
悦则动静随，呼吸听去留。
我欲乘之叩太虚，相与上下追仙斿。
鞭鸾苔凤汗漫去，下视八表挥斥凌九州。

作者简介：崔存，嵊县（今浙江嵊州）人。入元不仕，与其友张爚、朱鼎元等赓诗为乐。事见清康熙《嵊县志》卷一一《张爚传》。今录诗二首。